**INSTRUKS FOR NIFS VALGKOMITÉ**   
Vedtatt av Ekstraordinært Idrettsting 16.-17. oktober 2021

Valgkomiteens oppgave er å legge frem innstilling på kandidater til alle tillitsverv som skal velges av Idrettstinget, med unntak av kandidater til valgkomiteen, jf. NIFs lov § 2-18 og § 3-4 t) og u).

**1. Innledende arbeid**

Så snart valgkomiteen er valgt, skal leder innkalle til et møte for planlegging av valgkomiteens arbeid, arbeidsform og fastsettelse av en tidsplan.

**2. Møter**

Møter i valgkomiteen avholdes med den frekvens, og på den måten, komiteen selv anser hensiktsmessig.

Det skal føres referater fra møtene, der det fremgår at komiteen har vurdert medlemmenes habilitet. Varamedlemmer møter kun etter særskilt innkalling ved eventuelt forfall fra faste medlemmer.

**3. Deltakelse på møteplasser**

Valgkomiteen skal blant annet delta på NIFs ledermøter og andre møteplasser for øverste tillitsvalgte i organisasjonen, for å høre organisasjonen om deres forventninger til nytt idrettsstyre, orientere om hvilken prosess valgkomiteen legger opp til og status i arbeidet.

**4. Henvendelse til de tillitsvalgte i NIF**

Valgkomiteen skal kontakte alle tillitsvalgte for å avklare om de ønsker å ta gjenvalg for samme, eller annet verv, i neste tingperiode, med svarfrist senest 1. november året før Idrettstinget.

**5. Forslag på kandidater**

Valgkomiteen skal rette henvendelse til idrettskretser, særforbund og øvrige organisasjonsledd og be om forslag til kandidater til alle verv som skal velges på Idrettstinget, med unntak for kandidater til valgkomiteen, med svarfrist innen 1. januar. I henvendelsen skal valgkomiteen angi hvilke tillitsvalgte som har ønsket gjenvalg. Komiteen kan på fritt grunnlag også vurdere andre kandidater enn de som er foreslått.

Valgkomiteen skal utarbeide et kandidatskjema som forslagsstillere og kandidater skal fylle ut. Skjemaet skal blant annet inneholde opplysninger om valgbarhet etter NIFs lov, eventuelle økonomiske særinteresser, bindinger/habilitetsutfordringer og andre opplysninger som valgkomiteen bør bli kjent med. I kandidatskjemaet skal det også oppgis hvilken eventuell profesjonell og organisert bistand en kandidat har anvendt, betalt eller i form av tjenesteytelser.

Medlem av valgkomiteen som selv blir kandidat til verv, plikter etter NIFs lov å tre ut av valgkomiteen med mindre vedkommende skriftlig meddeler valgkomiteen og forslagsstiller at vedkommende ikke er aktuell for vervet.

**6. Vurdering av kandidatene og sammensetning av de tingvalgte organene**

Valgkomiteen skal vurdere om kandidaten er egnet for vervet, dvs. om kandidaten har den nødvendige kunnskap, erfaring, motivasjon og kapasitet til å utføre tillitsvervet på en tilfredsstillende måte. Valgkomiteen skal vurdere om det bør gjennomføres samtaler, eller innhentes opplysninger fra forslagsstiller, kandidaten eller andre.

Valgkomiteen skal vurdere behovet for kontinuitet, og for en hensiktsmessig utskifting i de aktuelle vervene i de tingvalgte organene.

Ved sammensetning av Idrettsstyret skal valgkomiteen, i tillegg til geografisk og aldersmessig fordeling, og lovens krav til kjønnsfordeling og mangfold, tilstrebe å levere en innstilling som ivaretar de forskjellige hensyn som er nødvendige for å sikre et velfungerende og representativt idrettsstyre.

Valgkomiteen skal arbeide for at leder og nestleder i hvert tingvalgte organ er av ulikt kjønn*.*

**7. Taushetsplikt og konfidensialitet**

Valgkomiteens medlemmer har taushetsplikt om fortrolige forhold de gjøres kjent med i forbindelse med sitt verv. Komiteens interne diskusjoner bør anses konfidensielle med mindre komiteen bestemmer noe annet.

**8. Valgkomiteens innstilling**

Valgkomiteens innstilling skal begrunnes, og den skal inneholde relevante opplysninger om de kandidater som er innstilt, herunder idrettslag kandidaten er medlem av, og forslagsstiller(e). Kandidater i valgkomiteens innstilling, og sammensetningen av de ulike tingvalgte organene, skal oppfylle kravene i NIFs lov og ha akseptert sitt kandidatur.

Eventuelle dissenser skal fremgå av innstillingen.

Valgkomiteens innstilling skal være oversendt Idrettsstyret iht. den frist som er fastsatt av Idrettsstyret for de dokumenter som skal inngå i saksdokumentene til Idrettstinget. Umiddelbart etter oversendelse til Idrettsstyret skal innstillingen offentliggjøres på den måten komiteen finner hensiktsmessig.

**9. Etter avgivelse av innstillingen**

Skulle det oppstå forhold av betydning for valgkomiteens innstilling, kan valgkomiteen vurdere innstillingen på nytt og eventuelt avgi en revidert innstilling.

**10. Deltakelse på idrettstinget**

Valgkomiteens medlemmer møter på Idrettstinget.

Komiteens leder, eller det medlem lederen utpeker, redegjør for innstillingen, og hvordan komiteen har arbeidet i tingperioden.

Ved dissens i innstillingen kan representanter både for flertallet, og for mindretallet, redegjøre for sitt syn.